Publication: Magyar Közlöny
Issue: MK-2000-14 (Year: 2000, Number: 14)
Era: 1990-2004
Section: 
Paragraph Index: 32

5. Amennyiben az Egyesült Államok Kormánya másként nem rendelkezik, az Amerikai Egyesült Államok által az Észak-atlanti Szerződés Szervezete részére átadott nukleáris információ NATO katonai feladatokkal összefüggő tevékenységük ellátásához szükséges mértékben továbbítható a tagállamoknak, szem előtt tartva, hogy a nukleáris információhoz a tagállamokban hozzáférő személyek köre kizárólag azon meghatározott személyekre korlátozódjék, akik ilyen információkat igénylő NATO feladatban érintettek. A tagállamok egyetértenek abban, hogy az Északatlanti Szerződés Szervezetétől vagy a jelen Megállapodásban foglaltak szerint más úton kapott nukleáris információk nem kerülhetnek illetéktelen személyekhez vagy a fogadó tagállam joghatóságán kívülre. Az ilyen tartalmú információk továbbíthatók ugyanakkor az Észak-atlanti Szerződés Szervezete vagy az Amerikai Egyesült Államok Kormányának felhatalmazása alapján közvetlenül más tagállamok részére, amennyiben az NATO katonai feladatokkal összefüggő tevékenységük ellátásához szükséges. VI. Cikk Jelen Megállapodás egyéb rendelkezései ellenére, az Amerikai Egyesült Államok Kormánya meghatározhatja az Észak-atlanti Szerződés Szervezete vagy tagállamai számára hozzáférhetővé tett bármely nukleáris információ terjesztési körének mértékét, meghatározhatja továbbá azon személyek körét, akik ilyen tartalmú információkhoz hozzáférhetnek, és egyéb általa szükségesnek tartott korlátozásokat szabhat az információ terjesztése vonatkozásában. VII. Cikk

Source: https://magyarkozlony.hu/hivatalos-lapok/77c2ceecf6e7efec9494d1aec047a7d9a685dd01/dokumentumok/6ee390f3a1783b7e5ec1306423685b4bd7fd6f6f/letoltes